42.

Euroopan tietosuojavaltuutettu on useissa yhteyksissä tunnustanut tilastotietojen kehittämisen, tuottamisen ja levittämisen merkityksen. Tietosuojavaltuutettu pitää kuitenkin huolestuttavana, että tutkimuksessa käsitellään arkaluonteisia tietoja ja että fyysisen ja seksuaalisen väkivallan uhrit ja tekijät on mahdollista tunnistaa tiedoista. Näin ollen tietosuojavaltuutettu suosittelee erityisesti seuraavaa: — Muuttujien ”vastaajan tiedot” ja ”kuka oli tekijä?” kuvauksia olisi muutettava niin, ettei rekisteröityjä voida suoraan tunnistaa tiedoista. Jotta estetään myös rekisteröityjen epäsuora tunnistaminen, tietosuojavaltuutettu suosittelee, että mikrotason tiedot tehtäisiin mahdollisimman varhaisessa vaiheessa direktiivin 95/46/EY johdanto-osan 26 perustelukappaleessa ja asetuksen (EY) N:o 45/2001 johdanto-osan kahdeksannessa perustelukappaleessa tarkoitetulla tavalla anonyymiksi (käsitellään siten, ettei rekisteröityä ole mahdollista tunnistaa, kun otetaan huomioon kaikki keinot, joita voidaan kohtuuden rajoissa käyttää kyseisen henkilön tunnistamiseksi). — Jos tutkimus edellyttää sellaista tarkkuustasoa, ettei mikrotason tietojen tekemistä direktiivissä 95/46/EY ja asetuksessa (EY) N:o 45/2001 tarkoitetulla tavalla anonyymiksi voida taata ennen niiden toimittamista Eurostatille tai antamista tutkijoiden käyttöön, ehdotuksen perusteella voitaisiin käsitellä tietoja, jotka on tehty asetuksessa (EY) N:o 831/2002 tarkoitetulla tavalla anonyymiksi (tunnistamisvaara on minimoitu). — Salassapidettäviä tietoja olisi käytettävä vain, jos se on välttämätöntä eli jos samaa tarkoitusta ei voida saavuttaa käyttämällä anonyymeja mikrotason tietoja, ja edellyttäen, että käsittelyn tarpeellisuus perustellaan selkeästi ehdotuksessa. — Näissä tapauksissa arkaluonteisten tietojen käsittelyn oikeuttava ”tärkeä yleinen etu” olisi täsmennettävä ja mainittava nimenomaisesti ehdotuksen tekstissä. Lisäksi olisi varmistettava, että kaikki kerättävien ja käsiteltävien henkilötietojen ryhmät ovat olennaisia eikä tietoja ole liikaa käsittelyn tarkoitukseen nähden. Julkaistaviksi tarkoitetut tiedot olisi joka tapauksessa tehtävä direktiivissä 95/46/EY, asetuksessa (EY) N:o 45/2001 ja asetuksen (EY) N:o 223/2009 19 artiklassa tarkoitetulla tavalla anonyymiksi. — Tietojen käsittelyn luottamuksellisuus ja turvallisuus on varmistettava direktiivin 95/46/EY 16 ja 17 artiklassa ja asetuksen (EY) N:o 45/2001 21 ja 22 artiklassa edellytetyillä asianmukaisilla teknisillä ja organisatorisilla toimenpiteillä siihen asti, kunnes tiedot on tehty direktiivissä 95/46/EY ja asetuksessa (EY) N:o 45/2001 tarkoitetulla tavalla anonyymiksi. Näissä toimenpiteissä olisi otettava huomioon tietojen käsittelyn aiheuttamat riskit ja suojattavien tietojen arkaluonteisuus. Lisäksi näiden tietojen käsittely edellyttää Euroopan tietosuojavaltuutetun ennakkotarkastusta. — Euroopan tietosuojavaltuutettu muistuttaa, että rekisteröidyille on annettava kansallisissa tietosuojalainsäädännöissä edellytetyt asianmukaiset tiedot, ennen kuin heidän tietojaan kerätään. — Euroopan tietosuojavaltuutettu pitäisi asianmukaisena, että häneltä pyydettäisiin lausuntoa asetuksen (EY) N:o 831/2002 tarkistuksesta sekä myöhemmin täytäntöönpanosäädöksillä vahvistettavista tietojenkoodausjärjestelmään ja mikrotason tietojen vaihtamiseen liittyvistä käytännön järjestelyistä.